Праз нейкі час атраду і лазарэту давялося адысці за раку Арэсу, таму што фашысты сталі нас адціскаць. Над намі ўвесь час лёталі самалёты-разведчыкі. Адыходзіць далей не было куды. Камандаваннем атрада было прынята рашэнне разбіцца на групы і вярнуцца ў тыл ворага, дзе ў Міжгор’і знаходзілася наша база. Групе партызан, дзецям са старэйшымі партызанамі Сокалам і Равуцкім, а таксама абозу з насельніцтвам давялося адправіцца ў зваротны бок.